b'\n_START_ARTICLE_\nTupolev Tu-154\n_START_PARAGRAPH_\nTu-154 (NATO kodin\xc4\x97 \xc5\xbeym\xc4\x97 Careless)\xc2\xa0\xe2\x80\x93 trij\xc5\xb3 varikli\xc5\xb3 reaktyvinis keleivinis l\xc4\x97ktuvas, naudojamas vidutinio nuotolio mar\xc5\xa1rutuose. Tai \xc5\xbeemasparnis monoplanas su str\xc4\x97liniu sparnu ir T formos uodega. Savo schema jis primena Boeing-727, ta\xc4\x8diau yra didesnis u\xc5\xbe j\xc4\xaf ir turi galingesnius variklius. Istorijoje \xc5\xa1is l\xc4\x97ktuvas pasi\xc5\xbeym\xc4\x97jo katastrofa prie Smolensko, kurioje \xc5\xbeuvo tuometinis Lenkijos prezidentas Lechas Ka\xc4\x8dinskis su \xc5\xbemona ir dar 86 \xc5\xbemon\xc4\x97s i\xc5\xa1 politinio Lenkijos elito.\n_START_SECTION_\nL\xc4\x97ktuvo gamybos istorija\n_START_PARAGRAPH_\nPrad\xc4\x97tas kurti 1963\xc2\xa0m. Tupolevo konstruktori\xc5\xb3 biure (vadovas S. Jegeris), siekiant pakeisti iki tol naudotus Il-18 ir pirmuosius tarybinius reaktyvinius l\xc4\x97ktuvus Tu-104. Bandomasis egzempliorius pastatytas 1966\xc2\xa0m. Pirmasis l\xc4\x97ktuvo Tu-154 skrydis \xc4\xafvyko 1968\xc2\xa0m. spalio 3 d. (laivo vadas J. Suchovas). 1970\xc2\xa0m. Kuiby\xc5\xa1evo aviacijos gamykloje prad\xc4\x97ta serijin\xc4\x97 l\xc4\x97ktuv\xc5\xb3 gamyba, juos pavadinant \xd0\xa2u-154\xd0\x90. 1971\xc2\xa0m. \xc5\xa1iais l\xc4\x97ktuvais prad\xc4\x97tas pa\xc5\xa1to siunt\xc5\xb3 pristymas i\xc5\xa1 Maskvos Vnukovo oro uosto \xc4\xaf Tbilis\xc4\xaf, So\xc4\x8d\xc4\xaf ir Mineralnyje Vody. Netrukus Aeroflot prad\xc4\x97jo naudoti savo skyd\xc5\xbeiams\xc2\xa0\xe2\x80\x93 1972\xc2\xa0m. vasario 9 d. \xc4\xafvyko pirmas reguliarus reisas mar\xc5\xa1rutu Maskva-Mineraliniai Vandenys (laivo vadas J. Bagmutas)._NEWLINE_Serijiniu b\xc5\xabdu buvo gaminami 1968\xe2\x80\x931998\xc2\xa0m. V\xc4\x97liau iki 2010\xc2\xa0m. Samaros aviacijos gamykloje \xc5\xa1ie l\xc4\x97ktuvai dar buvo statomi pagal atskirus u\xc5\xbesakymus. I\xc5\xa1 viso pastatyti 935 Tu-154 l\xc4\x97ktuvai (\xc4\xaf 15 \xc5\xa1ali\xc5\xb3 eksportuota 150).\n_START_SECTION_\nEksploatacija\n_START_PARAGRAPH_\nTai buvo pats populiariausias tarybinis reaktyvinis keleivinis l\xc4\x97ktuvas, kuris kaip pagrindinis modelis iki 2010\xc2\xa0m. naudotas Rusijos aviakompanijose. Trumpiausias mar\xc5\xa1rutas, kuriame naudotas Tu-154\xc2\xa0\xe2\x80\x93 Baku-Aktau (388 km), ilgiausias\xc2\xa0\xe2\x80\x93 Maskva-Jakutskas (8468 km)._NEWLINE_Pastar\xc4\x85j\xc4\xaf de\xc5\xa1imtmet\xc4\xaf Tu-154 kei\xc4\x8dia \xc5\xa1iuolaiki\xc5\xa1kesni Boeing 737 ir Airbus A320._NEWLINE_\xc5\xa0iuo metu dar naudojama apie 150 \xc5\xa1i\xc5\xb3 l\xc4\x97ktuv\xc5\xb3. Did\xc5\xbeiausi vartotojai\xc2\xa0\xe2\x80\x93 aviakompanijos UTair, Aeroflot, KMV. Kitose \xc5\xa1alyse skraido apie 100 l\xc4\x97ktuv\xc5\xb3 (daugiausia Irane ir Kazachstane bei kitose NVS \xc5\xa1alyse. Nuo 2006\xc2\xa0m. d\xc4\x97l didelio triuk\xc5\xa1mingumo Tu-154 u\xc5\xbedrausta skraidyti \xc4\xaf ES oro uostus.'